Stomatologiya sohasida tibbiyot kadrlari tayyorlashni yanada takomillashtirish chora-tadbirlari to‘g‘risida

Stomatologiya sohasida yuqori malakali tibbiyot kadrlari tayyorlash tizimini yanada takomillashtirish, bo‘lajak stomatolog-mutaxassislarni nazariy tayyorlash sifatini oshirish hamda ular tomonidan amaliy ko‘nikmalarni egallashi maqsadida:
 1. O‘zbekiston Respublikasi Sog‘liqni saqlash vazirligi, Oliy va o‘rta maxsus ta’lim vazirligi, Iqtisodiyot vazirligi va Moliya vazirligining Toshkent davlat stomatologiya institutining Andijon, Buxoro, Samarqand va Nukus filiallarini tugatish hamda ularning negizida Andijon, Buxoro, Samarqand tibbiyot institutlari va Toshkent pediatriya tibbiyot institutining Nukus filialida tegishli ravishda stomatologiya fakultetlarini tashkil etish to‘g‘risidagi taklifiga qabul qilinsin.
 2. O‘zbekiston Respublikasi Sog‘liqni saqlash vazirligi 2016-yilning 1-dekabrigacha bo‘lgan muddatda belgilangan tartibda:
 Toshkent davlat stomatologiya institutining filiallarini tugatish va ularning negizida Andijon, Buxoro, Samarqand tibbiyot institutlari va Toshkent pediatriya tibbiyot institutining Nukus filialida stomatologiya fakultetlarini tashkil etish chora-tadbirlari kompleksi amalga oshirilishini;
 tugatilayotgan Toshkent davlat stomatologiya institutining filiallarida o‘qiyotgan talabalar kontingentini tegishli ravishda Andijon, Buxoro, Samarqand tibbiyot institutlari va Toshkent pediatriya tibbiyot institutining Nukus filiali stomatologiya fakultetlariga o‘tkazilishini hamda ular ta’lim olayotgan, davlat grantlari yoki to‘lov-shartnoma asosida o‘qish shakllari saqlab qolinishini;
 Andijon, Buxoro, Samarqand tibbiyot institutlari va Toshkent pediatriya tibbiyot institutining Nukus filiali stomatologiya fakultetlarini tugatilayotgan Toshkent davlat stomatologiya instituti filiallarining xodimlari hisobidan malakali pedagog va boshqa kadrlar bilan butlanishini;
 tugatilayotgan Toshkent davlat stomatologiya instituti filiallarining binolari, inshootlari, uskunalari, anjomlari, o‘quv va metodik adabiyotlari, hujjatlari, boshqa mulk va aktivlari tegishli ravishda Andijon, Buxoro, Samarqand tibbiyot institutlari va Toshkent pediatriya tibbiyot institutining Nukus filialiga o‘tkazilishini;
 Andijon, Buxoro, Samarqand tibbiyot institutlari va Toshkent pediatriya tibbiyot instituti Nukus filialining 2016-yilgi shtat jadvali va xarajatlar smetasiga tegishli o‘zgartirishlar kiritilishini ta’minlasin.
 3. Belgilansinki, Andijon, Buxoro, Samarqand tibbiyot institutlari va Toshkent pediatriya tibbiyot institutining Nukus filiali tugatilayotgan Toshkent davlat stomatologiya institutining Andijon, Buxoro, Samarqand va Nukus filiallarining huquqlari, shartnomalari va majburiyatlari bo‘yicha tegishli ravishda huquqiy vorisi hisoblanadi.
 4. O‘zbekiston Respublikasi Sog‘liqni saqlash vazirligi:
 stomatologiya fakultetlarining o‘qituvchilarini tayyorlash, qayta tayyorlash va malakasini muntazam oshirib borishni;
 zamonaviy pedagogik texnologiyalar asosida, axborot va multimediya uskunalaridan foydalangan holda stomatologiya bo‘yicha o‘quv jarayonini samarali tashkil etishni;
 stomatologiya, jag‘-yuz jarrohligi sohasi va boshqa tegishli yo‘nalishlarda ilmiy-amaliy tadqiqotlar va ishlanmalarni amalga oshirishni ta’minlasin.
 5. O‘zbekiston Respublikasi Mehnat vazirligi Sog‘liqni saqlash vazirligi, Qoraqalpog‘iston Respublikasi Vazirlar Kengashi, Andijon, Buxoro va Samarqand viloyati hokimliklari bilan birgalikda tugatilayotgan Toshkent davlat stomatologiya instituti filiallarining ishdan ozod etilgan xodimlarini ishga joylashtirish bo‘yicha belgilangan tartibda choralar ko‘rsinlar.
 6. O‘zbekiston Respublikasi Moliya vazirligi Sog‘liqni saqlash vazirligining asoslangan hisob-kitoblari bo‘yicha O‘zbekiston Respublikasi respublika budjetining tasdiqlangan ajratilgan xarajatlariga ushbu qarordan kelib chiqadigan tegishli o‘zgartirishlar kiritsin.
 7. O‘zbekiston Respublikasi Prezidentining “Toshkent davlat stomatologiya institutini tashkil etish to‘g‘risida” 2014-yil 22-iyuldagi PQ-2215-sonli qaroriga ilovaga muvofiq o‘zgartirishlar kiritilsin.
 8. O‘zbekiston Respublikasi Sog‘liqni saqlash vazirligi, Adliya vazirligi va boshqa manfaatdor vazirliklar va idoralar bilan birgalikda bir oy muddatda qonun hujjatlariga ushbu qarordan kelib chiqadigan o‘zgartish va qo‘shimchalar to‘g‘risida O‘zbekiston Respublikasi Vazirlar Mahkamasiga takliflar kiritsin.
 9. Mazkur qarorning ijrosini nazorat qilish O‘zbekiston Respublikasi Bosh vazirining birinchi o‘rinbosari R. Azimov va O‘zbekiston Respublikasi Bosh vazirining o‘rinbosari A. Ikramov zimmasiga yuklansin.
 1. 1-banddagi:
 uchinchi xatboshi chiqarib tashlansin;
 to‘rtinchi xatboshi uchinchi xatboshi deb hisoblansin.
 2. 2-bandning to‘rtinchi xatboshidagi, 9 va 10-bandlardan “va uning filiallari” so‘zlari chiqarib tashlansin.
 3. 1-ilovada “Andijon filiali”, “Buxoro filiali”, “Samarqand filiali” va “Nukus filiali” bloklari chiqarib tashlansin.